pythainlp/thaigov-v2-corpus-22032023 huggingface dataset:
วันจันทร์ที่ 14 ธันวาคม 2563
รมช.มนัญญา ลงพื้นที่ติดตามการดำเนินงานสหกรณ์การเกษตรโครงการหลวงดอยอินทนนท์
รมช.มนัญญา ลงพื้นที่ติดตามการดำเนินงานสหกรณ์การเกษตรโครงการหลวงดอยอินทนนท์ ส่งเสริมการทำเกษตรอินทรีย์ อาหารปลอดภัย พร้อมเชิญชวนท่องเที่ยวเชิงเกษตร
มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังลงพื้นที่ติดตามการดำเนินงานของสหกรณ์การเกษตรโครงการหลวงดอยอินทนนท์ จำกัด ณ อำเภอจอมทอง จังหวัดเชียงใหม่ ว่าเป็นสหกรณ์ที่อยู่ในพื้นที่โครงการหลวง ก่อตั้งขึ้นตามแนวพระราชดำริของในหลวงรัชกาลที่ 9 โดยมีวัตถุประสงค์เพื่อมุ่งพัฒนาและส่งเสริมเกษตรกรโดยเฉพาะชาวไทยภูเขาให้มีการกระจายรายได้อย่างทั่วถึง มีชีวิตและความเป็นอยู่ที่ดี สามารถพึ่งพาตนเองได้ ภายใต้ปรัชญาของเศรษฐกิจพอเพียง ตลอดจนอยู่ร่วมกับสิ่งแวดล้อมอย่างยั่งยืน ต่อมาได้ส่งเสริมและสนับสนุนให้มีการรวมกลุ่มกันเพื่อดำเนินกิจกรรมทางเศรษฐกิจและสังคม และยกระดับฐานะความเป็นอยู่ของเกษตรกรให้มีความกินดีอยู่ดี ทั้งภายในชุมชนและนอกชุมชน จึงได้มีการจัดตั้งและจดทะเบียนตามพระราชบัญญัติสหกรณ์ เมื่อวันที่ 14 กรกฎาคม 2536 สมาชิกประกอบด้วยชนเผ่าม้งและกระเหรี่ยง ทั้งนี้ กิจกรรมที่สหกรณ์ฯ ดำเนินร่วมกัน เช่น รวบรวมผลผลิตทางการเกษตร การซื้อขายผลผลิตเพื่อจำหน่ายในตลาดท้องถิ่น ตลาดเกษตรกร และมีช่องทางการจำหน่ายอื่นด้วย อาทิ โครงการหลวง อีกทั้งยังจัดตั้งตลาดสินค้าชุมชน เพื่อส่งเสริมให้กลุ่มสตรีและกลุ่มเยาวชนของบ้านขุนกลางให้มีอาชีพและรายได้เพิ่มขึ้น โดยนำสินค้าที่ระลึกและผลผลิตทางการเกษตรตามฤดูกาลมาจำหน่าย เช่น กะหล่ำปลี สลัด มะเขือเทศ ผักกาดขาวปลี หัวไชเท้า ซูกินี หอมญี่ปุ่น เซเลอรี่ เบบี้ฮ่องเต้ เป็นต้น ทั้งนี้ ผลผลิตทางการเกษตรของสหกรณ์ฯ เป็นสินค้าที่ผ่านมาตรฐานและรับรองให้เป็นสินค้าเกษตรปลอดภัย จึงทำให้ได้รับการเชื่อมั่นจากผู้บริโภคเป็นอย่างดี
รมช.มนัญญา กล่าวว่า กระทรวงเกษตรและสหกรณ์ได้ให้ความสำคัญกับการส่งเสริมการทำอาชีพการเกษตร พร้อมส่งเสริมการท่องเที่ยวเชิงเกษตร โดยมีการดำเนินนโยบายส่งเสริมการผลิตสินค้าเกษตรที่มีคุณภาพอย่างครบวงจร ตั้งแต่ต้นน้ำ กลางน้ำ และปลายน้ำ ส่งเสริมให้เกษตรกรลดละเลิกการใช้สารเคมีในการกำจัดวัชพืชศัตรูพืช
ส่งเสริมให้มีการผลิตสินค้าเกษตรในรูปแบบการทำเกษตรที่ดีและเหมาะสม (GAP) เพื่อให้สินค้าเกษตรมีความปลอดภัยต่อผู้บริโภค มีการยกระดับความเข้มแข็งของสหกรณ์ให้เป็นองค์กรในระดับชุมชนในการรวบรวมจัดเก็บแปรรูปผลผลิตทางการเกษตรในระดับพื้นที่ รวมทั้งจัดหาตลาดโดยการจัดทำโครงการซุปเปอร์มาเก็ตสหกรณ์ เพื่อให้เป็นสถานที่จำหน่ายสินค้าของสมาชิกที่มีคุณภาพ และเชื่อมโยงเครือข่ายการตลาดระหว่างขบวนการสหกรณ์กับภาคเอกชน เพื่อกระจายผลผลิตที่มีคุณภาพและปลอดภัยไปสู่ผู้บริโภค นอกจากนี้ยังได้ริเริ่มโครงการนำลูกหลานเกษตรกรกลับบ้าน สานต่ออาชีพการเกษตร เพื่อให้ลูกหลานเกษตรกรได้กลับมาอยู่กับครอบครัว ใช้ความรู้และประสบการณ์จากภาคอุตสาหกรรมและบริการ รวมทั้งเทคโนโลยีต่างๆ มาพัฒนาการเกษตรของครอบครัว เป็นการสร้างงานการเกษตรให้เกิดความยั่งยืนต่อไป
จากนั้น รัฐมนตรีช่วยว่าการกระทรวงเกษตรและสหกรณ์ ได้เยี่ยมชมตลาดเกษตรกร ตลาดแม่บ้านและเยาวชนบ้านขุนกลาง ซึ่งกรมส่งเสริมสหกรณ์ ได้ส่งเสริมกลุ่มสตรีซึ่งเป็นแม่บ้านและเยาวชน ของบ้านขุนกลางให้มีอาชีพและเพิ่มรายได้โดยการตั้งตลาดขายสินค้าชุมชน เพื่อจำหน่ายของที่ระลึกและผลิตภัณฑ์การเกษตรตามฤดูกาล ปัจจุบันมีสมาชิก 80 คน มีทุนหมุนเวียนมากกว่า 5 แสนบาท สมาชิกกลุ่มสตรีมีรายได้เฉลี่ย 30,000 - 100,000 บาท/ปี
วันจันทร์ที่ 14 ธันวาคม 2563
ผู้ช่วยรมว.วธ.เป็นประธานฝ่ายฆรวาส ในพิธีเปิดงานสาธยายพระไตรปิฎกนานาชาติ ๒ แผ่นดิน พุทธภูมิ - สุวรรณภูมิ ครั้งที่ ๔
ผู้ช่วยรมว.วธ.เป็นประธานฝ่ายฆรวาส ในพิธีเปิดงานสาธยายพระไตรปิฎกนานาชาติ ๒ แผ่นดิน พุทธภูมิ - สุวรรณภูมิ ครั้งที่ ๔
วันที่ ๙ ธันวาคม ๒๕๖๓ เวลา ๐๘.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานฝ่ายฆรวาส ในพิธีเปิดงานสาธยายพระไตรปิฎกนานาชาติ ๒ แผ่นดิน พุทธภูมิ - สุวรรณภูมิ ครั้งที่ ๔ โดยมี พระธรรมโพธิวงศ์ เจ้าอาวาสวัดไทยพุทธคยา หัวหน้าสายธรรมทูตประเทศอินเดีย-เนปาล เป็นประธานฝ่ายสงฆ์ และมี นายเกรียงศักดิ์ บุญประสิทธิ์ อธิบดีกรมการศาสนา ผู้แทนหน่วยงานภาครัฐ ภาคเอกชน ภิกษุ ภิกษุณี และพุทธศาสนิกชน เข้าร่วมพิธี ณ วัดสุวรรณภูมิพุทธชยันตี ๙๘๙ อำเภอบางเสาธง จังหวัดสมุทรปราการ ทั้งนี้ โครงการ “งานสาธยายพระไตรปิฎกนานาชาติ ๒ แผ่นดิน พุทธภูมิ - สุวรรณภูมิ ครั้งที่ ๔” จัดโดยวัดสุวรรณภูมิพุทธชยันตี ๙๘๙ เพื่อยกย่องเชิดชูพระไตรปิฎกซึ่งเป็นคัมภีร์สูงสุดที่รวบรวมหลักธรรมคำสอนในพระพุทธศาสนา โดยเปิดโอกาสให้พุทธศาสนิกชนได้เข้าร่วมสาธยายพระไตรปิฎก รวมทั้งส่งเสริมให้พุทธศาสนิกชนได้อ่านพระไตรปิฎกในรูปแบบของภาษาบาลี เพื่อน้อมรำลึกถึงพระมหากรุณาธิคุณขององค์พระสัมมาสัมพุทธเจ้า
วันจันทร์ที่ 14 ธันวาคม 2563
ปลัด พม. ลงพื้นที่จังหวัดนครศรีธรรมราช เร่งช่วยเหลือเยียวยากลุ่มเปราะบางประสบภัยน้ำท่วม
ปลัด พม. ลงพื้นที่จังหวัดนครศรีธรรมราช เร่งช่วยเหลือเยียวยากลุ่มเปราะบางประสบภัยน้ำท่วม
วันที่ 10 ธ.ค. 63 เวลา 09.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และนางสาวนริศา อดิเทพวรพันธุ์ ประจำสำนักเลขาธิการสำนักนายกรัฐมนตรี พร้อมด้วยคณะผู้บริหารกระทรวงการพัฒนาสังคมและความมั่นคงของมนุษย์ ลงพื้นที่จังหวัดนครศรีธรรมราช เพื่อเร่งช่วยเหลือเยียวยาประชาชนกลุ่มเป้าหมายที่ได้รับผลกระทบจากสถานการณ์น้ำท่วม โดยตนเป็นประธานเปิดโครงการ มหกรรม พม. เคลื่อนที่สร้างสุขสู่ชุมชน ณ เทศบาลตำบลปากนคร อำเภอเมือง ซึ่งมีนายสมพงษ์ มากมณี รองผู้ว่าราชการจังหวัดนครศรีธรรมราช กล่าวรายงานสถานการณ์อุทกภัยในพื้นที่ จากนั้น ได้มอบเครื่องอุปโภคบริโภค จำนวน 100 ครอบครัว เงินสงเคราะห์ช่วยเหลือผู้ประสบปัญหาทางสังคมกรณีฉุกเฉิน จำนวน 98 ราย รถสามล้อชนิดโยกสำหรับคนพิการ จำนวน 8 คัน เงินซ่อมแซมบ้านเพื่อที่อยู่อาศัยสำหรับคนพิการและผู้สูงอายุ และอาหารปรุงสุก สด สะอาด จำนวน 500 กล่อง นอกจากนี้ ทีม พม. One Home จังหวัดนครศรีธรรมราช และภาคีเครือข่าย ได้ร่วมกันออกหน่วยบริการเคลื่อนที่สำหรับประชาชนในพื้นที่ ได้แก่ การให้คำปรึกษาแก่ผู้ประสบปัญหาความเดือดร้อนจากสถานการณ์น้ำท่วม การสาธิตอาชีพ การบริการซ่อมจักรยานยนต์ การบริการตัดผมฟรี กิจกรรมเรียนรู้สำหรับเด็ก และการจำหน่ายสินค้าธงฟ้าราคาประหยัด
นางพัชรี กล่าวว่า ด้วย รัฐบาลมีความห่วงใยประชาชนที่ประสบปัญหาความเดือดร้อนจากสถานการณ์อุทกภัยในพื้นที่ภาคใต้ พลเอกประยุทธ์ จันทร์โอชา นายกรัฐมนตรี จึงสั่งการทุกหน่วยงานลงพื้นที่ช่วยเหลืออย่างเร่งรวดเร็ว สำหรับจังหวัดนครศรีธรรมราช พบว่า ขณะนี้ มีประชาชนได้รับความเดือดร้อนทั้งชีวิตและทรัพย์สินในทุกพื้นที่จำนวน 23 อำเภอ โดยมีประชาชนที่ได้รับผลกระทบ จำนวน 919,003 คน 323,536 ครัวเรือน มีผู้เสียชีวิต จำนวน 21 ราย อีกทั้งมีบ้านที่พังเสียหายบางส่วน จำนวน 4,216 หลัง และบ้านพังเสียหายทั้งหลัง จำนวน 29 หลัง ทั้งนี้ กระทรวง พม. จึงเร่งดำเนินภารกิจตามแผนการฟื้นฟูและพัฒนาผู้ประสบอุทกภัย 4 ด้าน คือ 1) ด้านชีวิต ด้วยการช่วยเหลือครอบครัวผู้เสียชีวิตกลุ่มเป้าหมาย ได้แก่ เด็ก เยาวชน ผู้สูงอายุ และคนพิการ เป็นต้น 2) ด้านที่อยู่อาศัย ด้วยการช่วยหลือปรับสภาพแวดล้อมที่อยู่อาศัยสำหรับคนพิการและผู้สูงอายุ 3) ด้านอาชีพ ด้วยการฟื้นฟูผู้ประสบภัยทั้งระยะสั้นและระยะยาว และ 4) ด้านสาธารณประโยชน์ ด้วยการพื้นฟูวิถีชุมชนและสภาพแวดล้อมของผู้ประสบภัย โดยทำความสะอาดบ้าน วัด มัสยิด และโรงเรียน รวมทั้งการประสานให้ความช่วยเหลือร่วมกับภาคเอกชน
นางพัชรี กล่าวเพิ่มเติมว่า ทั้งนี้ ประชาชนที่ประสบภัยน้ำท่วมหรือประสบภัยพิบัติต่างๆ สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งพร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 14 ธันวาคม 2563
ปลัด พม. ลุยน้ำท่วมแจกอาหารปรุงสุกจากครัวกลางชุมชนให้ผู้ป่วยติดเตียงในพื้นที่ อ.เมือง จ.นครศรีธรรมราช
ปลัด พม. ลุยน้ำท่วมแจกอาหารปรุงสุกจากครัวกลางชุมชนให้ผู้ป่วยติดเตียงในพื้นที่ อ.เมือง จ.นครศรีธรรมราช
วันที่ 10 ธ.ค. 63 เวลา 12.00 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และนางสาวนริศา อดิเทพวรพันธุ์ ประจำสำนักเลขาธิการสำนักนายกรัฐมนตรี พร้อมด้วยคณะผู้บริหารกระทรวง พม. และทีม พม. One Home ลงพื้นที่ ณ ชุมชนบ้านช้าง หมู่ 7 ตำบลท่าเรืออำเภอเมือง จังหวัดนครศรีธรรมราช เพื่อเยี่ยมให้กำลังใจประชาชนและกลุ่มเป้าหมายที่ได้รับผลกระทบจากสถานการณ์น้ำท่วม พร้อมทั้งเดินลุยน้ำและนั่งเรือเพื่อนำอาหารปรุงสุก สด สะอาดจากครัวกลางชุมชน และเครื่องอุปโภคบริโภคที่จำเป็น ไปแจกจ่ายให้ชาวชุมชนที่บ้านยังคงถูกน้ำท่วมและเดินทางออกมาภายนอกด้วยความยากลำบาก โดยเฉพาะผู้ป่วยติดเตียงที่ต้องได้รับการดูแลอย่างใกล้ชิด
นางพัชรี กล่าวว่า ทั้งนี้ ประชาชนที่ประสบภัยน้ำท่วมหรือประสบภัยพิบัติต่างๆ สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งพร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 14 ธันวาคม 2563
คณะกรรมการพัฒนาเกลือทะเลไทย
กระทรวงเกษตรฯ จัดประชุมคณะกรรมการพัฒนาเกลือทะเลไทย
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธานการประชุมคณะกรรมการพัฒนาเกลือทะเลไทย ครั้งที่ 10/2563 โดยมีนายอำพันธุ์ เวฬุตันติ รองปลัดกระทรวงเกษตรและสหกรณ์ พร้อมด้วยผู้แทนหน่วยงานที่เกี่ยวข้องเข้าร่วมประชุมผ่านระบบ VDO Conference จากห้องประชุมกระทรวงเกษตรและสหกรณ์ โดยที่ประชุมได้นำเสนอความก้าวหน้าการดำเนินงานต่าง ๆ ดังนี้
- การกระจายเกลือทะเล ซึ่งดำเนินการผ่านเครือข่ายสหกรณ์และร้านธงฟ้า
- การแก้ไขปัญหาการนำเข้าเกลือจากต่างประเทศ เพื่อเป็นการพัฒนาระบบภายในการพัฒนาเกลือทะเลไทยควบคู่กับการทำความเข้าใจไม่ให้กระทบต่อข้อตกลงทางการค้าระหว่างประเทศ
- การพัฒนางานวิจัยเกลือทะเล เช่น การพัฒนาเกลือดำที่ใช้ในการเพิ่มแร่ธาตุในดินให้เป็นเกลือสตุ ที่สามารถรับประทานได้ ซึ่งจะเป็นการเพิ่มมูลค่าได้ 3 - 6 เท่า
- การจัดทำมรดกทางการเกษตรโลกเกลือทะเลไทย ให้จัดทำทั้งในระดับประเทศ และระดับนานาชาติ รวมทั้งการนำข้อมูลการทำเกลือทะเลไทยเพื่อนำไปพัฒนาข้อมูลภูมิปัญญาท้องถิ่นด้านการเกษตร
- การดำเนินการด้านมาตรฐานเกลือทะเลไทย ซึ่งอยู่ระหว่างการจัดทำหลักเกณฑ์ และการเสนอระเบียบกระทรวงเกษตรฯ ว่าด้วยการขอและออกใบรับรองมาตรฐานการปฏิบัติทางการเกษตรที่ดี สำหรับการทำนาเกลือทะเล
ทั้งนี้ ที่ประชุมได้มีการพิจารณาแผนการประชุมคณะกรรมการฯ และแผนการตรวจเยี่ยมฯ เพื่อติดตามความก้าวหน้าการดำเนินงานเพื่อการขับเคลื่อนการทำงานร่วมกันต่อไป
วันจันทร์ที่ 14 ธันวาคม 2563
ร่วมประชุม
การประชุมคณะอนุกรรมการประเมินผลการดำเนินงานรัฐวิสาหกิจสาขาเกษตรและสาขาทรัพยากรธรรมชาติ เพื่อพิจารณาร่างบันทึกข้อตกลงประเมินผลการดำเนินงานรัฐวิสาหกิจ (Pre-Position Paper : PPP) ประจำปี 2564
นายอำพันธุ์เวฬุตันติรองปลัดกระทรวงเกษตรและสหกรณ์เข้าร่วมประชุมคณะอนุกรรมการประเมินผลการดำเนินงานรัฐวิสาหกิจสาขาเกษตรและสาขาทรัพยากรธรรมชาติเพื่อพิจารณาร่างบันทึกข้อตกลงประเมินผลการดำเนินงานรัฐวิสาหกิจ(Pre-Position Paper : PPP)ประจำปี2564โดยมีนางพัลลภาเรืองรองเป็นประธานณห้องประชุมสำนักงานคณะกรรมการนโยบายรัฐวิสาหกิจ(สคร.)อาคารธนาคารพัฒนาวิสาหกิจขนาดกลางและขนาดย่อมแห่งประเทศไทย
จากนั้นได้เข้าร่วมประชุมคณะอนุกรรมการฯในส่วนขององค์การตลาดเพื่อเกษตรกร(อ.ต.ก.)โดยหารือถึงประเด็นสำคัญในการดำเนินงานโดยเฉพาะด้านการเงินเป็นหลักทบทวนยุทธศาสตร์เป้าหมาย/ตัวชี้วัดความท้าทายที่สามารถทำได้จริงและตอบสนองต่อความต้องการความคาดหวังของผู้มีส่วนได้ส่วนเสียและลูกค้ารวมถึงพิจารณาเกณฑ์ประเมินผลรัฐวิสาหกิจแบบใหม่(Core business Enablers)เพื่อให้อ.ต.ก.เป็นศูนย์กลางและช่องทางจำหน่ายสินค้าเกษตรที่มีความโดดเด่นน่าเชื่อถือด้านคุณภาพเพื่อช่วยเหลือเกษตรกรอย่างยั่งยืนต่อไป
นอกจากนี้ยังเข้าร่วมประชุมคณะอนุกรรมการฯขององค์การส่งเสริมกิจการโคนมแห่งประเทศไทย(อ.ส.ค.)เพื่อหารือเกี่ยวกับนโยบายแผนการดำเนินงานแนวทางการส่งเสริมด้านการตลาดด้านผลิตภัณฑ์และด้านการบริหารต้นทุนประกอบกับร่วมพิจารณาเกณฑ์ประเมินผลรัฐวิสาหกิจแบบใหม่(Core business Enablers)เพื่อให้อ.ส.ค.บรรลุวิสัยทัศน์“นมแห่งชาติ”
วันจันทร์ที่ 14 ธันวาคม 2563
รมว.วธ.เป็นประธานพิธีเปิดงาน "Immersive Art of Thawan Duchanee"
รมว.วธ.เป็นประธานพิธีเปิดงาน "Immersive Art of Thawan Duchanee"
วันที่ ๑๑ ธันวาคม ๒๕๖๓ เวลา ๑๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรมเป็นประธานพิธีเปิดงาน "Immersive Art of Thawan Duchanee" การแสดงผลงานศิลปะของ อ.ถวัลย์ ดัชนี ศิลปินแห่งชาติ สาขาทัศนศิลป์ (จิตรกรรม) พ.ศ. ๒๕๔๔ ผ่านนวัตกรรมทางเทคโนโลยีครั้งแรกของโลก ระหว่างวันที่ ๑๑ ธ.ค. ๖๓ – ๑๑ ม.ค. ๖๔ โดยมี ดร.ดอยธิเบศร์ ดัชนี ผู้อำนวยการพิพิธภัณฑ์บ้านดำให้การต้อนรับ และมีศาสตราจารย์ ปรีชา เถาทอง ศิลปินแห่งชาติ สาขาทัศนศิลป์ (จิตรกรรม) พ.ศ. ๒๕๕๒ อ. เฉลิมชัย โฆษิตพิพัฒน์ ศิลปินแห่งชาติ สาขาทัศนศิลป์ (จิตรกรรม) พ.ศ. ๒๕๕๔ ผู้บริหาร บริษัท สยามพิวรรธน์ จำกัด บริษัท ฟูลโดม โปร จำกัด ศิลปิน แขกผู้มีเกียรติ และสื่อมวลชน เข้าร่วมงาน ณ ไอคอนสยามพาร์ค ชั้น ๒ ไอคอนสยาม กรุงเทพฯ
วันจันทร์ที่ 14 ธันวาคม 2563
บก.เพิ่มเติมรายการยาในระบบ OCPA สำหรับผู้มีสิทธิและบุคคลในครอบครัว ที่ป่วยด้วยโรคมะเร็งและโลหิตวิทยา ให้สามารถเบิกจ่ายตรงได้
กรมบัญชีกลางห่วงใย ใส่ใจคุณภาพชีวิตผู้มีสิทธิและบุคคลในครอบครัวที่ป่วยด้วยโรคมะเร็งและโลหิตวิทยาอย่างต่อเนื่อง โดยเพิ่มเติมรายการยา Erlotinib ในระบบ OCPA ซึ่งใช้รักษาโรคมะเร็งปอดระยะลุกลามถึงแพร่กระจาย ให้สามารถเบิกจ่ายตรงได้
กรมบัญชีกลางห่วงใย ใส่ใจคุณภาพชีวิตผู้มีสิทธิและบุคคลในครอบครัวที่ป่วยด้วยโรคมะเร็งและโลหิตวิทยา อย่างต่อเนื่อง โดยเพิ่มเติมรายการยา Erlotinib ในระบบ OCPA ซึ่งใช้รักษาโรคมะเร็งปอดระยะลุกลามถึงแพร่กระจาย ให้สามารถเบิกจ่ายตรงได้ เพื่อลดภาระให้ผู้มีสิทธิและบุคคลในครอบครัว เริ่มใช้สิทธิได้ตั้งแต่วันที่ 29 พ.ย. 63
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า เนื่องจากปัจจุบันมีผู้มีสิทธิและบุคคลในครอบครัวที่ป่วยด้วยโรคมะเร็งและโลหิตวิทยา และจำเป็นต้องใช้ยาที่มีค่าใช้จ่ายสูง ซึ่งยาบางชนิดไม่สามารถเบิกจ่ายตรงได้ ทำให้ผู้มีสิทธิและบุคคลในครอบครัวต้องสำรองเงินจ่ายไปก่อน กรมบัญชีกลางโดยคณะทำงานพิจารณาแนวทางปรับปรุงและพัฒนาระบบเบิกจ่ายค่ายากลุ่มโรคที่มีค่าใช้จ่ายสูง ซึ่งได้ดำเนินโครงการเบิกจ่ายตรงค่ารักษาพยาบาลสำหรับผู้ป่วยโรคมะเร็งและโลหิตวิทยา (ระบบ OCPA) มาอย่างต่อเนื่อง จึงได้ดำเนินการเพิ่มเติมรายการยาในระบบ OCPA อีก 1 รายการ ได้แก่ ยา Erlotinib เพื่อใช้สำหรับการรักษาโรคมะเร็งปอด ชนิด Non-small cell lung carcinoma (NSCLC) ระยะลุกลามถึงแพร่กระจายที่มีผลตรวจการกลายพันธ์ของยีน Epidermal growth factor receptor (EGFR) เป็นบวก เพื่อบรรเทาภาระให้กับผู้มีสิทธิและบุคคลในครอบครัวให้สามารถเบิกจ่ายตรงได้ โดยไม่ต้องทดรองจ่ายเงินไปก่อน เริ่มใช้สิทธิได้ตั้งแต่วันที่ 29 พฤศจิกายน 2563 เป็นต้นไป
“สถานพยาบาลจะต้องดำเนินการลงทะเบียนแพทย์ผู้ทำการรักษาและผู้ป่วย พร้อมทั้งส่งข้อมูลการใช้ยาในระบบ OCPA เพื่อขออนุมัติเบิกค่ายา ขอต่ออายุการเบิกค่ายา ขอหยุดการใช้ยาและต้องได้รับอนุมัติจากระบบ OCPA ก่อน จึงจะสามารถเบิกจ่ายจากทางราชการได้ ซึ่งปัจจุบันระบบ OCPA มีรายการยาสำหรับการรักษาโรคมะเร็งและโลหิตวิทยาที่เบิกจ่ายตรงได้ จำนวนทั้งสิ้น 23 รายการ และ 36 เงื่อนไขข้อบ่งชี้ ทั้งนี้ กรมบัญชีกลางยังคงปรับปรุงแนวทางการรักษาโรคมะเร็งและโลหิตวิทยาอย่างต่อเนื่อง เพื่อให้ผู้มีสิทธิและบุคคลในครอบครัวที่ป่วยด้วยโรคมะเร็งและโลหิตวิทยา สามารถเข้าถึงการรักษาที่มีคุณภาพ และเกิดประโยชน์สูงสุด หากมีข้อสงสัยสามารถสอบถามเพิ่มเติมได้ที่ Call Center กรมบัญชีกลาง 02 270 6400 ในวันและเวลาราชการ ” อธิบดีกรมบัญชีกลางกล่าว
วันจันทร์ที่ 14 ธันวาคม 2563
รมว.วธ.ร่วมชมการแสดงดนตรีไทยจีนสร้างสรรค์ฉลองความสัมพันธ์ ๔๕ ปี ไทย-จีน “The Dawn of Spring” รุ่งอรุณ ฤดูใบไม้ผลิ
รมว.วธ.ร่วมชมการแสดงดนตรีไทยจีนสร้างสรรค์ฉลองความสัมพันธ์ ๔๕ ปี ไทย-จีน “The Dawn of Spring” รุ่งอรุณ ฤดูใบไม้ผลิ
วันที่ ๙ ธันวาคม ๒๕๖๓ เวลา ๑๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมชมการแสดงดนตรีไทยจีนสร้างสรรค์ฉลองความสัมพันธ์ ๔๕ ปี ไทย-จีน “The Dawn of Spring” รุ่งอรุณ ฤดูใบไม้ผลิ โดยมี รศ.นราพร จันทร์โอชา ประธานกรรมการส่งเสริมกิจการสถาบันดนตรีกัลยาณิวัฒนา และนายหยางซิน อุปทูตรักษาการแทนเอกอัครราชทูตสาธารณรัฐประชาชนจีนประจำประเทศไทย เป็นประธาน และมี รศ.คุณหญิงวงจันทร์ พินัยนิติศาสตร์ อธิการบดีสถาบันดนตรีกัลยาณิวัฒนา กรรมการฯ ผู้แทนสถานเอกอัครราชทูตต่างประเทศประจำประเทศไทย ศิลปิน นักดนตรี อาจารย์ นักศึกษา และแขกผู้มีเกียรติ ร่วมชมการแสดง ณ โรงละครแห่งชาติ กรุงเทพฯ
วันจันทร์ที่ 14 ธันวาคม 2563
ผู้ช่วยรมว.วธ.เป็นประธานในพิธีเปิดงานลานวัฒนธรรม ในงานยอยศยิ่งฟ้าอยุธยามรดกโลก ประจำปี ๒๕๖๓
ผู้ช่วยรมว.วธ.เป็นประธานในพิธีเปิดงานลานวัฒนธรรม ในงานยอยศยิ่งฟ้าอยุธยามรดกโลก ประจำปี ๒๕๖๓
วันที่ ๑๒ ธันวาคม ๒๕๖๓ เวลา ๑๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานในพิธีเปิดงานลานวัฒนธรรม ในงานยอยศยิ่งฟ้าอยุธยามรดกโลก ประจำปี ๒๕๖๓ และร่วมชมการแสดงโขนรามเกียรติ์ ชุด "พระรามราชสุริยวงศ์" โดยมี นางสรัลพัชร ประโมทะกะ รองผู้ว่าราชการจังหวัดพระนครศรีอยุธยา ดร.จิระพันธุ์ พิพพันธุ์ ประธานสภาวัฒนธรรมจังหวัดพระนครศรีอยุธยา วัฒนธรรมจังหวัดพระนครศรีอยุธยา ผู้แทนหน่วยงานภาครัฐและเอกชนในพื้นที่ เครือข่ายวัฒนธรรม ประชาชน และสื่อมวลชน เข้าร่วมพิธี ณ บริเวณลานวัฒนธรรม หน้าพระบรมราชานุสาวรีย์สมเด็จพระรามาธิบดีที่ ๑ (พระเจ้าอู่ทอง) จังหวัดพระนครศรีอยุธยา ทั้งนี้ สภาวัฒนธรรมจังหวัดพระนครศรีอยุธยา ร่วมกับสำนักงานวัฒนธรรมจังหวัดพระนครศรีอยุธยา ดำเนินการจัดกิจกรรม "ลานวัฒนธรรม" ภายในงานยอยศยิ่งฟ้าอยุธยามรดกโลก ระหว่างวันที่ ๑๑ -๒๐ ธันวาคม ๒๕๖๓ โดยมีกิจกรรมประกอบด้วย การจำลองบรรยากาศย้อนรอยวิถีชีวิตอยุธยา การละเล่นของเด็กไทย การสาธิตและจำหน่ายสินค้าทางวัฒนธรรม การแสดงทางวัฒนธรรม การแสดงแบบผ้าไทย และการสาธิตศิลปหัตถกรรม เป็นต้น
วันจันทร์ที่ 14 ธันวาคม 2563
​‘รมช.ประภัตร’ คิกออฟเปิดแปลงนาอัจฉริยะ ลดต้นทุน เพิ่มผลผลิต ควบคุมคุณภาพและรายได้อย่างยั่งยืน
​‘รมช.ประภัตร’ คิกออฟเปิดแปลงนาอัจฉริยะ ลดต้นทุน เพิ่มผลผลิต ควบคุมคุณภาพและรายได้อย่างยั่งยืน หนุนถ่ายทอดความรู้สู่เกษตรกร เผยปลูกข้าว 1 ไร่ ทุนไม่เกิน 3 พันบาท
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ กล่าวภายหลังเป็นประธานพิธีเปิด  “วันถ่ายทอดเทคโนโลยีแปลงนาอัจฉริยะ” ภายใต้โครงการระบบส่งเสริมเกษตรแบบแปลงใหญ่ ปี 2564 ณ แปลงเรียนรู้ ต.นางบวช อ.เดิมบางนางบวช จ.สุพรรณบุรี ว่า กระทรวงเกษตรและสหกรณ์ มีนโยบายสำคัญในการสนับสนุนส่งเสริมเกษตรแบบแปลงใหญ่ เพื่อลดต้นทุน เพิ่มผลผลิต โดยการดำเนินงานโครงการจัดตั้งศูนย์เรียนรู้การทำนาโดยใช้เทคโนโลยีเกษตรอัจฉริยะ มาประยุกต์ใช้ในพื้นที่ เพื่อลดปัญหาการขาดแคลนแรงานภาคการเกษตร การเพิ่มผลผลิตสินค้าเกษตรที่มีประสิทธิภาพ และเกษตรกรสามารถเข้าถึงเทคโนโลยีการเกษตร ซึ่งสอดคล้องกับการบูรณาการกับทุกหน่วยงานของกระทรวงเกษตรและสหกรณ์ เพื่อให้เกิดประโยชน์สูงสุดแก่เกษตรกร
นายประภัตร กล่าวต่อไปว่า ปัจจุบันการผลิตทางการเกษตรมีเทคโนโลยีใหม่ ๆ ที่ทันสมัย สามารถนำมาใช้ในไร่นาได้ผลดีและจะส่งผลให้การผลิตในภาพรวมของประเทศมีประสิทธิภาพยิ่งขึ้น ดังนั้น ทุกหน่วยงานในสังกัดกระทรวงเกษตรและสหกรณ์ จึงได้ร่วมกันพัฒนา โดยกรมการข้าว ได้มอบหมายให้สถาบันวิทยาศาสตร์ข้าวแห่งชาติ ทำการศึกษาทดลองซึ่งสามารถเพิ่มประสิทธิภาพการปลูกข้าว โดยใช้เทคโนโลยีเกษตรอัจฉริยะ พัฒนาเมล็ดพันธุ์ จนได้ชุดเทคโนโลยีที่เหมาะสมและพร้อมที่จะถ่ายทอดความรู้ดังกล่าวไปสู่เกษตรกร ได้รับความร่วมมือจากทั้งหน่วยงานภาครัฐและเอกชน รวมทั้งเกษตรกร จัดทำแปลงเรียนรู้ด้านข้าว พื้นที่แปลงนากว่า 138 ไร่ ซึ่งการนำเทคโนโลยีที่ทันสมัย จะเป็นเครื่องมือสำคัญ ในการสร้างผลผลิตที่มีคุณภาพ ลดต้นทุนและเพิ่มรายได้ จากการศึกษาและการทดลองเทคโนโลยีแปลงนาอัจฉริยะ พบว่า ต้นทุนในการปลูกข้าว ไม่เกิน 3,000 บาท/ไร่ และหวังอย่างยิ่งว่าโครงการดังกล่าวจะเป็นต้นแบบและเกิดประโยชน์ต่อเกษตรกรทั่วประเทศ
ทั้งนี้ แนวทางเทคโนโลยีเกษตรอัจฉริยะชุดนี้ มี 6 ประเด็นสำคัญ ตั้งแต่ 1.การเตรียมดิน โดยใช้เครื่องปรับดินเลเซอร์ (Laser land levelling) เพื่อการบริหารจัดการน้ำแบบเปียกสลับแห้ง ปรับระดับผิวดินให้เรียบ สม่ำเสมอ    2.การจัดระบบน้ำ ใช้ท่อวัดน้ำอัจฉริยะ แสดงผลปริมาณระดับน้ำทุกชั่วโมงผ่าน Line Application บนมือถือของเกษตรกร โดยใช้ Solar Cell เป็นแหล่งให้พลังงาน เมื่อน้ำต่ำกว่าระดับผิวดิน จึงจะปล่อยน้ำเข้าแปลงนา สามารถลดปริมาณการให้น้ำได้ 46% 3.การติดตามสภาพแวดล้อม สถานีตรวจวัดอากาศ เช่น อุณหภูมิ ความชื้นสัมพัทธ์ ต่างๆ  แบบ real time เข้าระบบ IOT 4.การจัดการปุ๋ย ด้วยเครื่องวิเคราะห์ปริมาณธาตุอาหารในใบพืช (Crop Space) เพื่อเป็นการให้ปุ๋ยอย่างมีประสิทธิภาพตามความต้องการของข้าว 5.การอารักขาพืช โดยการใช้โดรนติดกล้องถ่ายภาพบินตรวจการทำลายของโรค และแมลง รวมทั้งข้าวปนและวัชพืชในข้าว และ 6. มีระบบช่วยตัดสินใจด้วยฐานข้อมูลขนาดใหญ่ (IOT Platform) ซึ่งสามารถส่งข้อมูลไปยังมือถือเกษตรกร ได้ตลอดเวลา ครอบคลุมรัศมี 2 กิโลเมตร หรือประมาณ 1 หมื่นไร่เศษ
วันจันทร์ที่ 14 ธันวาคม 2563
รมว.วธ.เป็นประธานการประชุมคณะอนุกรรมการมรดกโลกทางวัฒนธรรม ครั้งที่ ๒/๒๕๖๔
รมว.วธ.เป็นประธานการประชุมคณะอนุกรรมการมรดกโลกทางวัฒนธรรม ครั้งที่ ๒/๒๕๖๔
วันที่ ๙ ธันวาคม ๒๕๖๓ เวลา ๑๓.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมคณะอนุกรรมการมรดกโลกทางวัฒนธรรม ครั้งที่ ๒/๒๕๖๔ โดยมี นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม นายประทีป เพ็งตะโก อธิบดีกรมศิลปากร ผู้บริหารกระทรวงวัฒนธรรม อนุกรรมการ ผู้ทรงคุณวุฒิ และผู้แทนหน่วยงานที่เกี่ยวข้อง เข้าร่วมประชุม ณ ห้องประชุมใหญ่ สำนักหอสมุดแห่งชาติ ท่าวาสุกรี กรุงเทพฯ
วันจันทร์ที่ 14 ธันวาคม 2563
รมว.สุริยะ เป็นประธานสักขีพยาน mou ระหว่างกนอ.กับ บ.ทีโอที และเป็นประธานพร้อมกล่าวปาฐกถาพิเศษในงานวันสถาปนา กนอ. ครบรอบ 48 ปี
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม  เป็นประธานสักขีพยาน mou ระหว่างกนอ.กับ บ.ทีโอที และเป็นประธานพร้อมกล่าวปาฐกถาพิเศษในงานวันสถาปนา กนอ. ครบรอบ 48 ปี  ณ ห้องคริสตัล ฮอลล์ โรงแรม เดอะ แอทธินี โฮเตล กทม.
วันนี้ (14 ธ.ค. 63) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานสักขีพยานในพิธีลงนามบันทึกความร่วมมือโครงการวางระบบสื่อสารความเร็วสูง (Fiber to The Factory) ระหว่าง การนิคมอุตสาหกรรมแห่งประเทศไทย (กนอ.) โดยนางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย (กนอ.) และบริษัท ทีโอที จำกัด (มหาชน) โดยนายมรกต เธียรมนตรี รักษาการกรรมการผู้จัดการใหญ่ บริษัท ทีโอที จำกัด (มหาชน) เพื่อศึกษาและกำหนดแนวทางการพัฒนาและเตรียมให้บริการด้านระบบโครงข่ายโทรคมนาคมในนิคมอุตสาหกรรมเพื่อรองรับเทคโนโลยี 5G สำหรับเป็นเครื่องมือในการสนับสนุนการดำเนินงานของผู้ประกอบการ และเป็นการสร้างความเชื่อมั่นให้แก่ผู้ประกอบการ-นักลงทุนที่อยู่ระหว่างการตัดสินใจที่จะลงทุนในนิคมอุตสาหกรรม
จากนั้นนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานพร้อมกล่าวปาฐกถาพิเศษในงานวันสถาปนาการนิคมอุตสาหกรรมแห่งประเทศไทย( กนอ.) ครบรอบ 48 ปี "The Journey of Sustainable Partnership" ซึ่งจัดขึ้นเพื่อเป็นการเชื่อมความสัมพันธ์ระหว่างผู้บริหาร และเครือข่ายพันธมิตร โดยมีนางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทยให้การต้อนรับ และมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม และนางสาวสุชาดา แทนทรัพย์ โฆษกกระทรวงอุตสาหกรรม ร่วมเป็นเกียรติ ณ ห้องคริสตัล ฮอลล์ โรงแรม เดอะ แอทธินี โฮเตล กทม.
วันจันทร์ที่ 14 ธันวาคม 2563
คำกล่าวของนายกรัฐมนตรี ในโอกาสพิธีเฉลิมฉลองการครบรอบ 60 ปี การลงนามในอนุสัญญา OECD
คำกล่าวของนายกรัฐมนตรี ในโอกาสพิธีเฉลิมฉลองการครบรอบ 60 ปี การลงนามในอนุสัญญา OECD
คำกล่าวของนายกรัฐมนตรี
ในโอกาสพิธีเฉลิมฉลองการครบรอบ 60 ปี การลงนามในอนุสัญญา OECD
-----------------------------
ท่านประธานาธิบดี นายเอมานูว์แอล มาครง แห่งฝรั่งเศส
ท่านนายกรัฐมนตรี นายเปโดร ซานเซซ แห่งสเปน
ท่านเลขาธิการ OECD (โออีซีดี)
ผมขอแสดงความยินดีในโอกาสครบรอบ 60 ปี การลงนามในอนุสัญญา OECD และขอชื่นชม OECD ที่ทำให้เศรษฐกิจโลกมีความก้าวหน้า ภายใต้กฎระเบียบที่มีคุณภาพและมีมาตรฐานเป็นสากล
ไทยยินดีที่ได้ร่วมมือกับ OECD ตลอดมา โดยเฉพาะในโครงการ Country Programme ที่ได้ช่วยยกระดับขีดความสามารถทางการแข่งขันของไทย ควบคู่กับการส่งเสริมหลักธรรมาภิบาล ความโปร่งใส และการมีส่วนร่วมของทุกฝ่าย ทั้งนี้ ไทยจะต่อยอดโครงการ Country Programme กับ OECD เพื่อเป็นพื้นฐานของการพัฒนาที่ยั่งยืนและครอบคลุมถึงพลเมืองไทยรุ่นต่อ ๆ ไป
ปี 2563 ที่กำลังจะผ่านพ้นไปนี้ เป็นปีที่เราทุกคนต่างต้องเผชิญกับการแพร่ระบาดของ COVID-19 ซึ่งได้ส่งผลกระทบต่อประชาชนอย่างกว้างขวางในทุกมิติ ในการนี้ ผมจึงขอเป็นกำลังใจให้ทุกประเทศ สามารถฝ่าฟันวิกฤติครั้งนี้ไปด้วยกัน และขอเสนอประเด็นที่เราควรผลักดันเพื่อแก้ไขปัญหาที่เกิดขึ้น โดยกลับมาเข้มแข็งกว่าเดิม ดังนี้
ประการแรก ประชากรโลกต้องสามารถเข้าถึงยาและวัคซีนต้าน COVID-19 ตลอดจนได้รับการรักษาอย่างทั่วถึงและเท่าเทียม โดยไทยพร้อมที่จะร่วมมือและแบ่งปันประสบการณ์กับนานาประเทศ รวมทั้งพร้อมที่จะเป็นฐานการผลิตยาและวัคซีนดังกล่าว ให้กับภูมิภาคเอเชียตะวันออกเฉียงใต้และภูมิภาคใกล้เคียง
ประการที่สอง การช่วยเหลือกลุ่มเปราะบางให้ผ่านพ้นวิกฤติทางเศรษฐกิจ โดยเฉพาะ Micro SMEs แรงงานภาคบริการ และสตรี ซึ่งรัฐบาลไทยมีโครงการช่วยเหลือเป็นการเฉพาะ เช่น โครงการเราไม่ทิ้งกัน และโครงการคนละครึ่ง ขณะที่ในระดับภูมิภาค ไทยกำลังพัฒนาข้อริเริ่ม ASEAN SMEs Recovery Facility เพื่อการนี้ด้วย
ประการที่สาม ในวิกฤติเศรษฐกิจเช่นนี้ หลายประเทศย่อมประสบภาวะการคลังและหนี้สินตึงตัว ผมจึงหวังว่าประชาคมโลกจะเข้าใจและเห็นอกเห็นใจกัน โดยเฉพาะต่อประเทศกำลังพัฒนาและประเทศพัฒนาน้อยที่สุด ผ่านการบริหารจัดการหนี้อย่างเหมาะสม เพื่อให้เกิดการฟื้นตัวอย่างทั่วถึง
สุดท้ายนี้ ผมปรารถนาที่จะเห็นความร่วมมือฉันท์หุ้นส่วนระหว่าง OECD กับไทยและภูมิภาคนี้ขยายตัวอย่างต่อเนื่อง เพื่อส่งเสริมการพัฒนาที่ยั่งยืนและครอบคลุม ซึ่งเป็นเป้าหมายร่วมกันของเรา
ขอบคุณครับ สวัสดีครับ
*****************************
วันจันทร์ที่ 14 ธันวาคม 2563
พิธีมอบรางวัลอุตสาหกรรม ประจำปี พ.ศ.2563 (The Prime Ministry Award 2020)
พิธีมอบรางวัลอุตสาหกรรม ประจำปี พ.ศ.2563 (The Prime Ministry Award 2020)
วันนี้ (14 ธันวาคม 2563) พลเอกประยุทธ์ จันทร์โอชา นายกรัฐมนตรี ให้เกียรติเป็นประธานในพิธีมอบรางวัลอุตสาหกรรม ประจำปี 2563 เพื่อให้กำลังใจและประกาศเกียรติคุณผู้ประกอบการธุรกิจภาคอุตสาหกรรมที่มีความมุ่งมั่นตั้งใจ มีความวิริยะอุตสาหะในการพัฒนาการประกอบการให้มีประสิทธิภาพและคุณภาพผ่านเกณฑ์มาตรฐานตามที่กำหนด พร้อมเยี่ยมชมนิทรรศการของบริษัทที่ได้รับรางวัล โดยมีนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วยผู้บริหารระดับสูง ข้าราชการ และผู้ประกอบการธุรกิจในภาคอุตสาหกรรม เข้าร่วม ณ สโมสรทหารบก ถนนวิภาวดีรังสิต
สำหรับพิธีมอบรางวัลอุตสาหกรรม กระทรวงอุตสาหกรรม จัดขึ้นอย่างต่อเนื่องเป็นประจำทุกปี ตั้งแต่ปี พ.ศ. 2536 เป็นต้นมาซึ่งปีนี้นับเป็นปีที่ 28 โดยรางวัลอุตสาหกรรมที่ผู้ประกอบการได้รับ ถือเป็นบทพิสูจน์สำคัญที่แสดงให้เห็นถึงความมุ่งมั่นตั้งใจในการคงคุณภาพ และพัฒนาการประกอบการให้มีประสิทธิภาพ แม้ในสภาวะวิกฤติได้อย่างน่าชื่นชม ทั้งนี้ผลการพิจารณาคัดเลือกรางวัลอุตสาหกรรม ประจำปี 2563 มีผู้ประกอบการได้รับการพิจารณาคัดเลือก จำนวน 79 รางวัล พร้อมรางวัลชมเชย 5 รางวัล แบ่งออกเป็น รางวัลอุตสาหกรรมยอดเยี่ยม ซึ่งถือเป็นรางวัลอันสูงสุดในปีนี้ จำนวน 1 รางวัล โดยบริษัท เอฟแอนด์เอ็น แดรี่ส์ (ประเทศไทย) จำกัด ผู้ผลิตและจำหน่ายสินค้าอุปโภคบริโภคประเภทผลิตภัณฑ์นมและผลิตภัณฑ์ครีมต่างๆ ภายใต้ตราสินค้า คาร์เนชัน ทีพอท ตราหมี ฯลฯ เป็นผู้ได้รับรางวัลในปีนี้ รางวัลอุตสาหกรรมดีเด่น จำนวน 48 รางวัล และรางวัลอุตสาหกรรมขนาดกลางและขนาดย่อมดีเด่น จำนวน 30 รางวัล
วันจันทร์ที่ 14 ธันวาคม 2563
สินเชื่อชะลอการขายข้าวเปลือกนาปี ปีการผลิต 2563/64
วันจันทร์ที่ 14 ธันวาคม 2563
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติโครงการสินเชื่อชะลอการขายข้าวเปลือกนาปี ปีการผลิต 2563/64 ให้เกษตรกรมีเงินทุนหมุนเวียนไม่ต้องเร่งขายข้าวในช่วงราคาตกต่ำ โดยให้สินเชื่อข้าวเปลือกที่มีความชื้นไม่เกินร้อยละ 15 สิ่งเจือปนไม่เกินร้อยละ 2 แก่เกษตรกรรายละไม่เกิน 300,000 บาท สหกรณ์การเกษตรแห่งละไม่เกิน 300 ล้านบาท กลุ่มเกษตรกรแห่งละไม่เกิน 20 ล้านบาท วิสาหกิจชุมชนแห่งละไม่เกิน 5 ล้านบาท ขอสินเชื่อได้ตั้งแต่บัดนี้ – 28 ก.พ. 2564 ภาคใต้เริ่มเดือน มี.ค. – 31 ก.ค. 2564 นอกจากนี้ยังให้สินเชื่อแก่สถาบันเกษตรกรเพื่อรับซื้อข้าวจากเกษตรกรในอัตราดอกเบี้ยร้อยละ 1 ต่อปี ขอสินเชื่อได้ตั้งแต่บัดนี้ – 30 ก.ย. 2564 สอบถามรายละเอียดได้ที่ธนาคาร ธ.ก.ส. ทุกสาขาทั่วประเทศ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 14 ธันวาคม 2563
กรมบัญชีกลางจับมือ BCI เป็นหน่วยงานราชการแห่งแรก ที่ให้บริการขอหนังสือค้ำประกันอิเล็กทรอนิกส์ผ่านเทคโนโลยี Blockchain
กรมบัญชีกลางลงนามบันทึกข้อตกลงร่วมกับ บจ.บีซีไอ (ประเทศไทย) หรือ Thailand Blockchain Community Initiative (BCI) โดยร่วมให้บริการขอหนังสือค้ำประกันอิเล็กทรอนิกส์ ผ่านเทคโนโลยี Blockchain เพื่อยกระดับการจัดซื้อจัดจ้างภาครัฐให้มีประสิทธิภาพมากขึ้น
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ในวันนี้ (14 ธ.ค. 63) กรมบัญชีกลางได้ลงนามในบันทึกข้อตกลงร่วมกับบริษัท บีซีไอ (ประเทศไทย) จำกัด หรือ Thailand Blockchain Community Initiative (BCI) โดยร่วมกันให้บริการขอหนังสือค้ำประกันอิเล็กทรอนิกส์ (e-LG) ผ่านเทคโนโลยี Blockchain เพื่อยกระดับการจัดซื้อจัดจ้างภาครัฐให้มีประสิทธิภาพมากยิ่งขึ้น โดยการลงนามในบันทึกข้อตกลงครั้งนี้ ถือเป็นครั้งแรกของหน่วยงานราชการที่มีการนำเทคโนโลยี Blockchain มาประกอบใช้ในการให้บริการอย่างเต็มรูปแบบ ถือเป็นการพลิกบทบาทสู่การให้บริการภาคเอกชนและประชาชนโดยตรงได้อย่างมีประสิทธิภาพ
“กรมบัญชีกลางเป็นหน่วยงานราชการแห่งแรกที่มุ่งเน้นพัฒนาการให้บริการขอหนังสือค้ำประกันอิเล็กทรอนิกส์ (e-LG) ผ่านเทคโนโลยี Blockchain เพื่อช่วยให้เกิดความคล่องตัวในการบริหารจัดการข้อมูลมากขึ้น อีกทั้งยังช่วยให้การบริการมีความสะดวก รวดเร็ว สามารถอนุมัติรายการได้เร็วสุดภายในไม่เกิน 10 นาที ตอกย้ำการให้บริการด้านการจัดซื้อจัดจ้างภาครัฐด้วยความโปร่งใส เป็นธรรม ภายใต้มาตรฐานความปลอดภัยทาง Cyber ที่ได้รับการยอมรับในระดับสากล และยังช่วยลดการใช้กระดาษ ลด Carbon Footprint เพื่อสร้างสิ่งแวดล้อมที่ดีอีกด้วย” อธิบดีกรมบัญชีกลาง กล่าว
อธิบดีกรมบัญชีกลางกล่าวเพิ่มเติมว่า “ขณะนี้มีธนาคารที่พร้อมให้บริการ e-LG ผ่านเทคโนโลยี Blockchain ของ BCI Platform ร่วมกับกรมบัญชีกลางมากกว่า 16 ธนาคาร โดยในปี พ.ศ.2564 จะขยายให้รองรับบริการได้มากกว่า 22 ธนาคาร เพื่อยกระดับการให้บริการก้าวทันโลกในยุคดิจิทัล ทั้งนี้ หากมีข้อสงสัยสามารถสอบถามเพิ่มเติมได้ที่ Call Center กรมบัญชีกลาง 02 270 6400 ในวัน เวลาราชการ”
วันจันทร์ที่ 14 ธันวาคม 2563
สำนักงานบริหารหนี้สาธารณะ ยืนยันสัดส่วนหนี้สาธารณะต่อ GDP ยังคงอยู่ภายใต้กรอบวินัยทางการคลัง
สำนักงานบริหารหนี้สาธารณะ ยืนยันสัดส่วนหนี้สาธารณะต่อ GDP ยังคงอยู่ภายใต้กรอบวินัยทางการคลัง
วันศุกร์ที่ 11 ธันวาคม พ.ศ. 2563 นางจินดารัตน์ วิริยะทวีกุล รองผู้อำนวยการสำนักงานบริหารหนี้สาธารณะชี้แจงประเด็นข่าว : เพจ “วิชชั่นใหม่ เพื่อเศรษฐกิจไทยมั่นคง” เผยแพร่ข้อมูลที่ระบุว่า ธนาคารโลกรายงานประเด็นเศรษฐกิจไทยจะเผชิญภาวะวิกฤตอย่างรุนแรง หนึ่งในปัญหาสำคัญที่สุดคือ ตัวเลขหนี้สาธารณะเพิ่มขึ้นทะลุเพดานสูงสุดในรอบ 18 ปี ซึ่งเกิดจากรัฐบาลกู้เงินจำนวน 1.9 ล้านล้านบาท คิดเป็น 13% ของ GDP ถือว่ามากสุดในภูมิภาคอาเซียน ว่า ไม่เป็นความจริง
ประเทศไทยได้รับผลกระทบจากการระบาดของ COVID-19 อย่างรุนแรง รัฐบาลจึงได้ตราพระราชกำหนด (พ.ร.ก.) เพื่อรองรับผลกระทบทางเศรษฐกิจและสังคมที่คาดว่าจะเกิดขึ้นจากปัญหาการแพร่ระบาดของ COVID-19 จำนวน 3 ฉบับ ได้แก่ 1) พ.ร.ก. ให้อำนาจกระทรวงการคลังกู้เงิน วงเงิน 1 ล้านล้านบาท 2) พ.ร.ก. ให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจาก COVID-19 วงเงิน 500,000 ล้านบาท และ 3) พ.ร.ก. การรักษาเสถียรภาพของระบบการเงินและความมั่นคงทางเศรษฐกิจของประเทศ วงเงิน 400,000 ล้านบาท ทั้งนี้ พ.ร.ก. 2) และ 3) เป็นการช่วยเหลือทางการเงินและการรักษาเสถียรภาพทางการเงิน มิได้เป็นการกู้เงินเพื่อนำไปดำเนินงาน จึงไม่นับเป็นหนี้สาธารณะ ดังนั้น สรุปได้ว่า รัฐบาลจะมีภาระจากการกู้เงินโดยตรงเพียง 1 ล้านล้านบาท มิใช่ 1.9 ล้านล้านบาท ซึ่งปัจจุบันกระทรวงการคลังดำเนินการกู้เงินภายใต้ พ.ร.ก. ดังกล่าวแล้วจำนวน 348,761 ล้านบาท
สำหรับหนี้สาธารณะ ณ สิ้นเดือนตุลาคม 2563 มีจำนวนทั้งสิ้น 7.8 ล้านล้านบาท โดยมีสัดส่วนหนี้สาธารณะต่อผลิตภัณฑ์มวลรวมภายในประเทศ (GDP) เท่ากับ ร้อยละ 49.53 ซึ่งยังคงอยู่ภายใต้กรอบวินัยทางการคลังซึ่งกำหนดไว้ไม่เกินร้อยละ 60 ขณะที่ปี 2543 มีสัดส่วนหนี้สาธารณะต่อ GDPสูงสุดเท่ากับ ร้อยละ 59.98 เนื่องจากประสบกับวิกฤติของสถาบันการเงินในประเทศ
ทั้งนี้ เมื่อพิจารณาสัดส่วนหนี้ภาครัฐบาล (General Government Debt) พบว่า รัฐบาลไทยมีหนี้อยู่ในระดับต่ำ (ร้อยละ 44.37) โดยเฉพาะอย่างยิ่งเมื่อเทียบกับกลุ่มประเทศเศรษฐกิจเกิดใหม่และกลุ่มประเทศกำลังพัฒนาในภูมิภาคเอเชีย (Emerging and Developing Asia Countries)ซึ่งมีค่าเฉลี่ยอยู่ที่ร้อยละ 62.89 (IMF, 2563) นอกจากนี้ สัดส่วนของไทยยังอยู่ในเกณฑ์เฉลี่ยเมื่อเทียบกับประเทศในกลุ่ม ASEAN และประเทศกำลังพัฒนาด้วยกัน เนื่องจากหนี้สาธารณะส่วนใหญ่เกิดจากการกู้เพื่อเป็นรายจ่ายลงทุนในระบบงบประมาณ และการกู้เพื่อลงทุนในโครงการพัฒนาเศรษฐกิจและสังคมด้านต่างๆ ซึ่งส่งผลให้ GDP ของประเทศเกิดการขยายตัวตามไปด้วย
นอกจากนี้ บริษัทจัดอันดับความน่าเชื่อถือ (Credit Rating Agencies) ระดับสากล ได้แก่ S&P Moody’s และ Fitch ได้คงอันดับความน่าเชื่อถือของประเทศไทย (Sovereign Credit Rating)ที่ BBB+ และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook) เนื่องจากประเทศไทยมีภาคการคลังสาธารณะ (Public Finance) ที่แข็งแกร่งเป็นผลจากการบริหารจัดการทางการคลังอย่างรอบคอบและรักษาวินัยทางการคลังอย่างเคร่งครัด
วันจันทร์ที่ 14 ธันวาคม 2563
โครงการค้ำประกันสินเชื่อเพื่อผู้ประกอบการรายย่อย
วันพฤหัสบดีที่ 10 ธันวาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบโครงการค้ำประกันสินเชื่อเพื่อผู้ประกอบการรายเล็ก วงเงิน 5,700 ล้านบาท เพื่อช่วยเหลือผู้ประกอบการรายย่อย ร้านค้า หาบเร่ แผงลอย ให้มีโอกาสเข้าถึงแหล่งเงินทุนของสถาบันการเงิน ช่วยเสริมสภาพคล่องและช่วยแก้ไขปัญหาการกู้ยืมเงินนอกระบบ โดยใช้กลไกการค้ำประกันสินเชื่อ วงเงินค้ำประกันต่อราย ไม่เกิน 500,000 บาท โดยรัฐบาลรับภาระค่าธรรมเนียมการค้ำประกันสินเชื่อแทนปีละไม่เกินร้อยละ 1.5 เป็นเวลา 2 ปี หรือไม่เกินร้อยละ 3 ตลอดอายุการค้ำประกัน ทั้งนี้ เพื่อสร้างความมั่นใจให้กับสถาบันการเงินในการปล่อยสินเชื่อให้กับผู้ประกอบการรายย่อย และ SMEs ที่ได้รับผลกระทบจากภาวะเศรษฐกิจชะลอตัว หรือมีความเสี่ยงในการชำระหนี้คืน ให้สามารถดำเนินธุรกิจต่อไปได้
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 14 ธันวาคม 2563
อนุทิน เผยการยกเลิกการงาน บิ๊กเมาน์เท่น ยึดสุขภาพประชาชนเป็นหลัก
รองนายกรัฐมนตรีและรัฐมนตรีว่าการกระทรวงสาธารณสุข เผยการยกเลิกการจัดเทศกาลดนตรี บิ๊กเมาน์เท่น เฟสติวัล 2020 ผ่านมติคณะกรรมการโรคติดต่อจังหวัดนครราชสีมา ยึดสุขภาพประชาชนเป็นหลัก ไม่มีการกักตัวผู้ร่วมงาน ย้ำใส่หน้ากากอนามัยตลอดเวลา ล้างมือ เว้นระยะห่าง
รองนายกรัฐมนตรีและรัฐมนตรีว่าการกระทรวงสาธารณสุข เผยการยกเลิกการจัดเทศกาลดนตรี บิ๊กเมาน์เท่น เฟสติวัล 2020 ผ่านมติคณะกรรมการโรคติดต่อจังหวัดนครราชสีมา ยึดสุขภาพประชาชนเป็นหลัก ไม่มีการกักตัวผู้ร่วมงาน ย้ำใส่หน้ากากอนามัยตลอดเวลา ล้างมือ เว้นระยะห่าง และสังเกตอาการตนเอง 14 วัน หากมีไข้ ไอ เจ็บคอ มีน้ำมูก จมูกไม่ได้กลิ่น ลิ้นไม่รับรส ให้รีบพบแพทย์
วันนี้ (14 ธันวาคม 2563) ที่กระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ถึงกรณีการมีคำสั่งของผู้ว่าราชการจังหวัดนครราชสีมาให้ยกเลิกการจัดเทศกาลดนตรี บิ๊กเมาน์เท่น เฟสติวัล 2020 (Big Mountain Music Festival 2020) ในวันที่ 13 ธันวาคม 2563 ที่สนามกอล์ฟ ดิโอเชียน อ.ปากช่อง จ.นครราชสีมา ว่า คำสั่งของผู้ว่าราชการจังหวัด ในฐานะประธานคณะกรรมการโรคติดต่อจังหวัด ถือว่าเป็นที่สิ้นสุดแล้ว ดังนั้นผู้ว่าราชการจังหวัดจึงไปแจ้งความดำเนินคดี ซึ่งการยกเลิกการจัดงาน ในครั้งนี้ไม่เกี่ยวกับการเมือง รัฐบาลต้องใช้มาตรการกฎหมายอย่างเคร่งครัด เพราะไม่ต้องการปล่อยให้ประชาชนมีความเสี่ยงต่อการรับเชื้อจากคนที่ไม่ปฏิบัติตามกฎระเบียบ ในเบื้องต้นไม่พบผู้ป่วยโควิด 19 เข้าไปในงานคอนเสิร์ตดังกล่าว จึงไม่ต้องมีการกักตัวผู้มาร่วมงานคอนเสิร์ต ขอให้ปฏิบัติตามแนวทางการป้องกันควบคุมโรคใส่หน้ากากอนามัยตลอดเวลา ล้างมือ และเว้นระยะห่าง สังเกตอาการตนเอง 14 วัน สังเกตอาการตัวเอง หากมีไข้ ไอ เจ็บคอ มีน้ำมูกจมูกได้กลิ่น ลิ้นไม่รับรส หรือหายใจเหนื่อย หากเกิดอาการคัดจมูก ไอจาม จมูกไม่ได้กลิ่นลิ้นไม่รับรส ขอให้รีบพบแพทย์ พร้อมแจ้งประวัติเสี่ยง หากมีข้อสงสัยโทรสายด่วนกรมควบคุมโรค 1422
นายอนุทินกล่าวต่อว่า ช่วงนี้เป็นช่วงการจัดเทศกาลปีใหม่ การจัดกิจกรรมทุกอย่างต้องขออนุญาตจากผู้ว่าราชการจังหวัด และปฏิบัติตามมาตรฐานการจัดงานของกระทรวงสาธารณสุข คือ จะต้องจำกัดผู้เข้าร่วมงาน วัดอุณหภูมิ ใส่หน้ากากอนามัย มีทางเข้าทางเดียว มีจุดวางเจลล้างมือให้พอเพียง ผู้จัดงานต้องแจ้งให้ประชาชนทราบ ว่าต้องใส่หน้ากากอนามัย หากทำตามมาตรการต่างๆ จะช่วยลดการติดเชื้อได้
“ย้ำอีกครั้งความสำเร็จในการป้องกันโควิด 19 ของประเทศเกิดจากความร่วมมือของประชาชนทำตามคำแนะนำของบุคลลากรทางการแพทย์ ขาดสิ่งใดสิ่งหนึ่งไม่ได้ ต้องร่วมมือกัน รัฐต้องพร้อมให้ความรู้ ประชาชนก็ต้องให้ความร่วมมือกับรัฐจึงจะประสบความสำเร็จ” นายอนุทินกล่าว
*************************** 14 ธันวาคม 2563
วันจันทร์ที่ 14 ธันวาคม 2563
กระทรวงเกษตรฯ เตรียมจัดยิ่งใหญ่ “เทศกาลโคนมแห่งชาติ” ประจำปี 2564 เพื่อน้อมรำลึกถึงพระกรุณาธิคุณของ ในหลวงรัชกาลที่ 9 ที่ทรงพระราชทานอาชีพการเลี้ยงโคนมแก่พสกนิกรชาวไทย
กระทรวงเกษตรฯ เตรียมจัดยิ่งใหญ่ “เทศกาลโคนมแห่งชาติ” ประจำปี 2564 เพื่อน้อมรำลึกถึงพระกรุณาธิคุณของ
ในหลวงรัชกาลที่ 9 ที่ทรงพระราชทานอาชีพการเลี้ยงโคนมแก่พสกนิกรชาวไทย
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยว่า กระทรวงเกษตรและสหกรณ์ โดยองค์การส่งเสริมกิจการโคนมแห่งประเทศไทย (อ.ส.ค.) เตรียมจัดงาน “เทศกาลโคนมแห่งชาติ” ประจำปี 2564 ระหว่างวันที่ 8 – 17 มกราคม 2564 ณ บริเวณเชิงเขาตาแป้น องค์การส่งเสริมกิจการโคนมแห่งประเทศไทย (อ.ส.ค.) อำเภอมวกเหล็ก จังหวัดสระบุรี โดยได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินเป็นองค์ประธานเปิดงานในวันศุกร์ที่ 8 มกราคม 2564
“เทศกาลโคนมแห่งชาติ” ประจำปี 2564 จัดขึ้นตามมติคณะรัฐมนตรีเมื่อวันที่ 22 ธันวาคม 2530 ซึ่งกำหนดให้วันที่ 17 มกราคมของทุกปีเป็น “วันโคนมแห่งชาติ” เพื่อน้อมรำลึกถึงพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ได้พระราชทานอาชีพการเลี้ยงโคนมแก่พสกนิกรชาวไทย โดยร่วมกับพระเจ้าเฟรดเดอริคที่ 9 แห่งประเทศเดนมาร์ก ทรงประกอบพิธีเปิดฟาร์มโคนมไทย-เดนมาร์ค ในวันที่ 16 มกราคม 2505 ซึ่งองค์การส่งเสริมกิจการโคนมแห่งประเทศไทย (อ.ส.ค.) หรือฟาร์มโคนมไทย-เดนมาร์ค ถือเป็นฟาร์มโคนมแห่งแรกของประเทศไทยที่เป็นต้นแบบในการเรียนรู้เกี่ยวกับการเลี้ยงโคนมอย่างเป็นระบบ เกษตรกรสามารถนำไปประกอบอาชีพได้อย่างมั่นคง ทั้งยังส่งเสริมการบริโภคนมเพื่อให้ประชาชนมีสุขภาพสมบูรณ์แข็งแรง กระทรวงเกษตรและสหกรณ์ และ อ.ส.ค. จึงได้ถือเป็นประเพณีสืบต่อกันมา ที่จะให้มีการจัดงาน “เทศกาลโคนมแห่งชาติ” ณ องค์การส่งเสริมกิจการโคนมแห่งประเทศไทย (อ.ส.ค.) อำเภอมวกเหล็ก จังหวัดสระบุรี เป็นประจำทุกปี
สำหรับการจัดงานในปีนี้ ถือเป็นโอกาสอันดีที่ผู้เกี่ยวข้องในวงการโคนมและอุตสาหกรรมนมจะได้พบปะ แลกเปลี่ยนเทคโนโลยี ความรู้ ทัศนคติ การเลี้ยง การผลิต ระหว่างเกษตรกรด้วยกัน รวมทั้งเป็นเวทีในการแสดงความก้าวหน้าเกี่ยวกับวิทยาการด้านการเลี้ยงโคนมและอุตสาหกรรมนมของประเทศ นอกจากนี้ยัง เป็นศูนย์กลางการหาแนวทางในการพัฒนาโคนมในภูมิภาคอาเซียน โดยมีการจัดประชุมระดับนานาชาติภายในงาน ส่วนกิจกรรมที่น่าสนใจภายในงาน ประกอบด้วย นิทรรศการทางวิชาการของหน่วยงานราชการ สถาบันการศึกษา องค์กรเอกชน การสัมมนาทางวิชาการ การประกวดโคนม รวมทั้งการออกร้านจำหน่ายสินค้าปัจจัยการเลี้ยงโคนม และสินค้าอุปโภคบริโภคอีกด้วย.
วันจันทร์ที่ 14 ธันวาคม 2563
ดีอีเอส MOU ผู้รับทุนกองทุนดิจิทัล ปี 2563 ครั้งที่ 2 จำนวน 41 โครงการ วงเงิน 588 ล้านบาท
ดีอีเอส MOU ผู้รับทุนกองทุนดิจิทัล ปี 2563 ครั้งที่ 2 จำนวน 41 โครงการ วงเงิน 588 ล้านบาท
นายพุทธิพงษ์ปุณณกันต์รัฐมนตรีว่าการกระทรวงดิจิทัลเพื่อเศรษฐกิจและสังคมเป็นประธานพิธีลงนามสัญญารับทุนกองทุนพัฒนาดิจิทัลเพื่อเศรษฐกิจและสังคมประจำปีงบประมาณพ.ศ. 2563ครั้งที่2โดยมีนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมเข้าร่วมพิธี และนางวรรณพรเทพหัสดินณอยุธยาเลขาธิการคณะกรรมการดิจิทัลเพื่อเศรษฐกิจและสังคมแห่งชาติให้การต้อนรับณห้องวีนัสชั้น3โรงแรมมิราเคิลแกรนด์คอนเวนชั่นถนนแจ้งวัฒนะเขตหลักสี่กรุงเทพฯ และในวันนี้ได้มีการรับทุนกองทุนฯจำนวน41โครงการวงเงินกว่า588ล้านบาทซึ่งโครงการดังกล่าวฯจะเริ่มดำเนินการในเดือนธันวาคมนี้เมื่อโครงการที่กองทุนได้ให้การส่งเสริมสนับสนุนแล้วเสร็จจะส่งผลดีต่อประชาชนในภาพรวมในหลายด้าน ด้านการค้า/ธุรกิจ/บริการด้านการพัฒนาศักยภาพบุคลากรด้านการสาธารณสุขด้านการเกษตรพร้อมกันนี้ขอเชิญชวนผู้สนใจเตรียมยื่นข้อเสนอโครงการซึ่งคาดว่าจะเปิดรับข้อเสนอได้ต้นปี2564 นี้
*************
วันจันทร์ที่ 14 ธันวาคม 2563
นายกฯ ยืนยันไทยพร้อมร่วมมือ OECD เร่งฟื้นฟูและยกระดับเศรษฐกิจโลก หลังวิกฤตโควิด-19
นายกฯ ยืนยันไทยพร้อมร่วมมือ OECD เร่งฟื้นฟูและยกระดับเศรษฐกิจโลก หลังวิกฤตโควิด-19
วันนี้ (วันที่ 14 ธันวาคม 2563) ณ กรุงปารีส ประเทศฝรั่งเศสพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวถ้อยแถลงผ่านวีดิทัศน์ในพิธีเฉลิมฉลองการครบรอบ 60 ปี การลงนามในอนุสัญญาขององค์การเพื่อความร่วมมือและการพัฒนาทางเศรษฐกิจ (Organisation for Economic Co-operation and Development: OECD) ซึ่งเป็นองค์กรระหว่างประเทศ และเป็นเวทีเจรจาเพื่อพัฒนาและกลั่นกรองนโยบายทางเศรษฐกิจและสังคมของประเทศสมาชิก รวมทั้งประสานงานและช่วยเหลือประเทศต่าง ๆ ในการจัดการแก้ไขปัญหาตามบริบทแวดล้อมในปัจจุบัน โดยเป็นการจัดพิธีผ่านเว็ปไซต์ของ OECDสรุปสาระสำคัญ ดังนี้
นายกรัฐมนตรียินดี และชื่นชม OECD ที่ทำให้เศรษฐกิจโลกมีความก้าวหน้าภายใต้กฎระเบียบที่มีคุณภาพและมีมาตรฐานเป็นสากล ซึ่งไทยยินดีที่ได้ร่วมมือกับ OECD ตลอดมา โดยเฉพาะโครงการ Country Programme ที่ช่วยยกระดับขีดความสามารถทางการแข่งขันของไทย พร้อมจะต่อยอดโครงการดังกล่าว เพื่อเป็นพื้นฐานของการพัฒนาที่ยั่งยืนและครอบคลุมถึงพลเมืองไทยรุ่นต่อ ๆ ไป ทั้งนี้ นายกรัฐมนตรีปรารถนาที่จะเห็นความร่วมมือในฐานะหุ้นส่วนระหว่าง OECD กับไทยและภูมิภาคให้ขยายตัวอย่างต่อเนื่องเพื่อส่งเสริมการพัฒนาที่ยั่งยืนและครอบคลุม เป็นเป้าหมายร่วมกันของทุกฝ่าย
นายกรัฐมนตรีเน้นย้ำว่า ในปี 2563 ถือเป็นปีที่ทุกประเทศต้องเผชิญกับการแพร่ระบาดของโควิด-19 ซึ่งส่งผลกระทบต่อประชาชนอย่างกว้างขวาง โดยนำเสนอ 3 ประเด็นสำคัญที่ควรผลักดันเพื่อแก้ไขปัญหา ดังนี้
ประชากรโลกต้องสามารถเข้าถึงยาและวัคซีนต้านโควิด-19 ได้รับการรักษาอย่างทั่วถึงโดยเท่าเทียมและเป็นธรรม ซึ่งไทยพร้อมร่วมมือและแบ่งปันประสบการณ์
การช่วยเหลือกลุ่มเปราะบางให้ผ่านพ้นวิกฤตทางเศรษฐกิจ โดยเฉพาะ Micro SMEs แรงงานภาคบริการและสตรี เช่น โครงการเราไม่ทิ้งกัน โครงการคนละครึ่ง และในระดับภูมิภาค ไทยกำลังพัฒนาข้อริเริ่ม ASEAN SMEs Recovery Facility
การบริหารจัดการหนี้อย่างเหมาะสม โดยเฉพาะในประเทศกำลังพัฒนาและประเทศพัฒนาน้อยที่สุด เพื่อให้เกิดการฟื้นตัวอย่างทั่วถึง
วันจันทร์ที่ 14 ธันวาคม 2563
กระตุ้นเศรษฐกิจภูเก็ต!  จุรินทร์ ยกขบวนพาณิชย์ ลุยฟื้นช่วยเศรษฐกิจภูเก็ต กระตุ้นท่องเที่ยวในประเทศเต็มเหนี่ยว
กระตุ้นเศรษฐกิจภูเก็ต!  จุรินทร์ ยกขบวนพาณิชย์ ลุยฟื้นช่วยเศรษฐกิจภูเก็ต กระตุ้นท่องเที่ยวในประเทศเต็มเหนี่ยว
11 ธ.ค.2563 เวลา 16.30 น.
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์ เป็นประธานเปิดงาน “ธงฟ้า on the beach & Seafood festival หรอยริมเล @ป่าตอง" ณ บริเวณชายหาดป่าตอง อำเภอกะทู้ จังหวัดภูเก็ต โดยมีปลัดกระทรวงพาณิชย์
อธิบดีกรมการค้าภายใน อธิบดีกรมส่งเสริมการค้าระหว่างประเทศ และคณะผู้บริหารกระทรวงพาณิชย์ พร้อมรองผู้ว่าราชการจังหวัดภูเก็ต หัวหน้าส่วนราชการ นายกเทศมนตรีเมืองป่าตอง นางสาวเฉลิมลักษณ์ เก็บทรัพย์
นายจุรินทร์ กล่าวว่า จังหวัดภูเก็ตพึ่งพาเศรษฐกิจขาเดียวคือการท่องเที่ยวทำให้กระทบมากในเรื่องเศรษกิจหดตัวและซ้ำกับโควิด-19 ถ้าเทียบกับจังหวัดรอบข้างพึ่งพา 2 ขาคือท่องเที่ยวและการเกษตรด้วย เมื่อนักท่องเที่ยวต่างประเทศหายแต่ยังเหลือคนเที่ยวในประเทศ รัฐบาลเห็นใจอยากเปิดประเทศให้เร็วที่สุดแต่ต้องคำนึงถึงทั้งเรื่องสุขภาพและเศรษฐกิจไปด้วยต้องตอบโจทก์ทั้ง 2 ข้อ ดังนั้นเวลานี้จึงต้องกระตุ้นให้ไทยเที่ยวไทย โดยรัฐบาลมีนโยบายในการกระตุ้นและขับเคลื่อนเศรษฐกิจภายในประเทศเพื่อให้ฟื้นจากผลกระทบจากการระบาดของโรคโควิด-19 ให้ได้โดยเร็วที่สุด ซึ่งจังหวัดภูเก็ต เป็นจังหวัดที่พึ่งพาการท่องเที่ยว จากนักท่องเที่ยวทั้งในประเทศและต่างประเทศ จึงมีความจำเป็นที่จะต้องกระตุ้นเศรษฐกิจเพื่อฟื้นฟูแหล่งท่องเที่ยวให้ผู้ประกอบการ และชุมชนมีรายได้เพิ่มขึ้น
ในการนี้กระทรวงพาณิชย์ ซึ่งเป็นหน่วยงานหลักในการขับเคลื่อนเศรษฐกิจฐานรากของประเทศ มีภารกิจสำคัญในการสร้างโอกาสทางธุรกิจและช่องทางการกระจายสินค้า สำหรับเกษตรกร และผู้ประกอบการขนาดกลางและขนาดย่อม (SMEs) รวมทั้งวิสาหกิจชุมชน (OTOP) ผ่านการจัดกิจกรรมงานแสดงสินค้า ซึ่งในขณะเดียวกัน จะเป็นการอำนวยความสะดวกให้ประชาชนและนักท่องเที่ยวสามารถเลือกซื้อสินค้าคุณภาพดี ในราคาเป็นธรรมได้อีกด้วย จับมือกับหลายฝ่ายเพื่อต่อลมหายใจให้ชาวป่าตองและภูเก็ต
นายจุรินทร์ กล่าวว่า วันนี้การจัดงาน “ธงฟ้า on the beach & Seafood festival หรอยริมเล @ป่าตอง” โดยกรมการค้าภายใน กระทรวงพาณิชย์ ถือว่าเป็นกิจกรรมที่สอดคล้องกับนโยบายและศักยภาพของประเทศข้างต้น มีสินค้าราคาย่อมเยามาขายให้ประชาชนเสริมไปด้วยในช่วง 3 วันคือ 11-13 ธ.ค. 2563 ซึ่งถือโอกาสดีที่ประชาชนและนักท่องเที่ยวจะได้ไปร่วมซื้อหาสินค้าและลิ้มรสอาหารอร่อยและคุณภาพดี รวมทั้งสินค้าอุปโภคบริโภคราคาเป็นธรรมภายในงาน โดยก่อนหน้านี้ กระทรวงพาณิชย์ได้จัดงานอาหารทะเลมาแล้ว 5 ครั้ง ที่กรุงเทพมหานคร ชลบุรี ภูเก็ต พังงา และสงขลา ซึ่งได้รับความสนใจจากประชาชนและนักท่องเที่ยวเป็นจำนวนมาก
" สำหรับการจัดงานในวันนี้ ผมขอขอบคุณจังหวัดภูเก็ตที่อนุเคราะห์สถานที่จัดงาน เพื่อให้เกษตรกร ผู้ผลิต ผู้ค้า รวมถึงวิสาหกิจชุมชน (OTOP) นำสินค้าอาหารทะเล ผลไม้ อาหารท้องถิ่น และสินค้าอุปโภคบริโภค มาจำหน่ายให้แก่พี่น้องชาวภูเก็ตและนักท่องเที่ยว และขอบคุณนักช้อปทุกท่านที่มาอุดหนุนสินค้าและเลือกชิมอาหารรสเลิศในวันนี้ รวมทั้งขอบคุณกรมการค้าภายใน และหน่วยงานที่เกี่ยวข้องอื่นๆ ที่ร่วมกันจัดงานในวันนี้ขึ้น และในโอกาสนี้ ขออวยพรให้การจัดงานครั้งนี้ประสบความสำเร็จลุล่วงตามวัตถุประสงค์ที่ตั้งไว้ทุกประการ บัดนี้ ถึงเวลาอันสมควรแล้ว ผมขอเปิดงาน “ธงฟ้า on the beach & Seafood festival หรอยริมเล @ป่าตอง” อย่างเป็นทางการ ขอบคุณครับ "
วันจันทร์ที่ 14 ธันวาคม 2563
พม. จัดพิธีประทานรางวัล ประชาบดี ประจำปี 2563 เชิดชูเกียรติบุคคลต้นแบบความดี ช่วยเหลือผู้อยู่ในสภาวะยากลำบาก
พม. จัดพิธีประทานรางวัล ประชาบดี ประจำปี 2563 เชิดชูเกียรติบุคคลต้นแบบความดี ช่วยเหลือผู้อยู่ในสภาวะยากลำบาก
เมื่อวันที่ 9 ธ.ค. 63เวลา 15.00 น.พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถโปรดให้หม่อมหลวงสราลี กิติยากร เป็นผู้แทนพระองค์ประทานรางวัลประชาบดี ประจำปี 2563ในโครงการเชิดชูเกียรติผู้ทำคุณประโยชน์ดีเด่นแก่ผู้อยู่ในสภาวะยากลำบาก และผู้อยู่ในสภาวะยากลำบากที่ประพฤติตนดีเด่น โดยมีวัตถุประสงค์เพื่อเสริมสร้างแรงจูงใจแก่ผู้ที่ดูแลช่วยเหลือผู้อยู่ในสภาวะยากลำบาก อีกทั้งส่งเสริมเจตคติเชิงบวกในการอยู่ร่วมกันอย่างเอื้ออาทร เห็นคุณค่า และศักดิ์ศรีของผู้อยู่ในสภาวะยากลำบาก โดยมีนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)กล่าวรายงาน และคณะผู้บริหารกระทรวง พม. ร่วมงาน ณ ห้องคอนเวนชั่น ฮอลล์ โรงแรมแอมบาสซาเดอร์ เขตวัฒนา กรุงเทพฯ
นางพัชรีกล่าวว่าพระประชาบดีเทพผู้เป็นที่พึ่งและสงเคราะห์ประชาชน ด้วยพลังแห่งการให้และแบ่งปัน เพื่อช่วยเหลือประชาชนให้รอดพ้นจากสภาวะยากลำบาก ทั้งนี้ กระทรวงการพัฒนาสังคมและความมั่นคงของมนุษย์ (พม.) จึงได้นำชื่อ ประชาบดี มาเป็นชื่อรางวัลแห่งเกียรติยศ อันเป็นที่สุดแห่งความภาคภูมิใจของต้นแบบความดี เพื่อช่วยเหลือผู้อยู่ในสภาวะยากลำบาก ให้ได้รับการยกย่องและเชิดชูคุณความดีให้เป็นที่ประจักษ์ต่อสังคม ซึ่งตลอดระยะเวลา 13 ปี ที่ผ่านมา ด้วยพระเมตตาของพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ได้เสด็จมาประทาน หรือทรงโปรดให้ผู้แทนพระองค์ มาประทานรางวัลประชาบดีเป็นประจำทุกปีอย่างต่อเนื่อง
นางพัชรีกล่าวต่อไปว่า กระทรวง พม. ได้ดำเนินโครงการเชิดชูเกียรติผู้ทำคุณประโยชน์ดีเด่นแก่ผู้อยู่ในสภาวะยากลำบาก และผู้อยู่ในสภาวะยากลำบากที่ประพฤติตนดีเด่น อย่างต่อเนื่อง ตั้งแต่ปี 2550 - 2562 โดยมีผู้ได้รับรางวัลแล้ว จำนวน 838 สำหรับปี 2563 มีผู้ได้รับรางวัล ประชาบดี จำนวน 36 ราย แบ่งออกเป็น 4 ประเภท ได้แก่ 1) ประเภทบุคคลผู้ทำคุณประโยชน์ 9 ราย อาทิ นางจินดา ศรีนุรัตน์ ซึ่งลงพื้นที่ในชุมชนต่างๆ พร้อมประสานหน่วยงานและเครือข่าย เพื่อร่วมกันช่วยเหลือผู้ประสบความเดือดร้อนในทุกๆ ด้าน 2) ประเภทองค์กรที่ทำคุณประโยชน์ 4 องค์กร อาทิ องค์การบริหารส่วนตำบลเสม็ดใต้ จ.ฉะเชิงเทรา ซึ่งประสานเครือข่ายทั้งภาครัฐและเอกชนในชุมชน เพื่อร่วมกันช่วยเหลือผู้ประสบความเดือดร้อนในรูปแบบ Social Smart City 3) ประเภทสื่อสร้างสรรค์ 7 ราย อาทิ รายการวันใหม่ วาไรตี้ ช่วงร้องทุก(ข์) ลงป้ายนี้ สถานีโทรทัศน์ ช่อง ThaiPBS ซึ่งให้ประชาชนได้นำเสนอความทุกข์ยาก ทั้งส่วนรวมและปัจเจกบุคคล พร้อมทั้งหาแนวทางช่วยเหลือ และ 4) ประเภทต้นแบบคนสู้ชีวิต 16 คน อาทิ นางวันเพ็ญ สมบัน ซึ่งมีความยากลำบากในชีวิต แต่ไม่เคยยอมแพ้ ด้วยการหาความรู้ต่างๆ เพื่อพัฒนาตนเอง จนมีความสามารถด้านอาชีพที่หลากหลาย และยังอุทิศตนไปช่วยสอนคนอื่นๆ
นางพัชรีกล่าวเพิ่มเติมว่า กระทรวง พม. ขอแสดงความยินดีและยกย่องเชิดชูเกียรติกับทุกท่านและทุกองค์กรที่ได้รับรางวัลในวันนี้ และขอขอบคุณภาคีเครือข่ายทุกภาคส่วนที่เป็นกลไกหนุนเสริมภารกิจของกระทรวง พม. เพื่อการลดความเหลื่อมล้ำ สร้างความเป็นธรรม และพัฒนาสังคมอย่างยั่งยืน
วันจันทร์ที่ 14 ธันวาคม 2563
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จเป็นองค์ประธานงานเปิดตัวหนังสือและเสวนาวิชาการ การส่งเสริมและพัฒนาภาพลักษณ์ผ้าไทยสู่สากล ประจำปี ๒๕๖๓
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จเป็นองค์ประธานงานเปิดตัวหนังสือและเสวนาวิชาการ การส่งเสริมและพัฒนาภาพลักษณ์ผ้าไทยสู่สากล ประจำปี ๒๕๖๓
วันที่ ๑๒ ธันวาคม ๒๕๖๓ เวลา ๑๔.๐๐ น.สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จเป็นองค์ประธานงานเปิดตัวหนังสือและเสวนาวิชาการ การส่งเสริมและพัฒนาภาพลักษณ์ผ้าไทยสู่สากล ประจำปี ๒๕๖๓ โดยมี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข นายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายชาย นครชัย อธิบดีกรมส่งเสริมวัฒนธรรม ผู้บริหารกระทรวงวัฒนธรรม ดีไซเนอร์ และแขกผู้มีเกียรติ เฝ้าฯ รับเสด็จ ณ ไอคอนสยาม อาร์ต สเปซ ชั้น ๘ ไอคอนสยาม ทั้งนี้ โครงการส่งเสริมและพัฒนาภาพลักษณ์ผ้าไทยสู่สากล จัดขึ้น เพื่อเผยแพร่พระอัจฉริยภาพของ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ด้านศิลปะการออกแบบเครื่องแต่งกายและสิ่งทอ พร้อมทั้งเผยแพร่หนังสือแนวโน้มและทิศทางผ้าไทยและการออกแบบเครื่องแต่งกายด้วยผ้าไทย “Thai Textiles Trend Book Spring/Summer 2022” ซึ่งหนังสือเล่มนี้ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงพิจารณาเนื้อหาต้นฉบับและพระราชทานคำแนะนำพร้อมแก้ไขรายละเอียดต่างๆ โดยมีกิจกรรมการจัดแสดงนิทรรศการ “แนวโน้มและทิศทางผ้าไทยและการออกแบบเครื่องแต่งกายด้วยผ้าไทย” พร้อมทั้งจัดแสดงเครื่องแต่งกายที่ออกแบบโดย ๑๒ ดีไซเนอร์ชั้นนำ ระหว่างวันที่ ๑๒-๑๖ ธันวาคมนี้ ณ ไอคอนสยาม อาร์ต สเปซ ชั้น ๘ ไอคอนสยาม
วันจันทร์ที่ 14 ธันวาคม 2563
รมว.วธ.เป็นประธานงานเปิดตัวหนังสือ “Sri Lanka Charika Kavya : A Thai Niras by Khun Ballobh Kritayanavaj” ในโอกาสครบรอบ ๖๕ ปี การสถาปนาความสัมพันธ์ทางการทูตระหว่างไทยและศรีลังกา
รมว.วธ.เป็นประธานงานเปิดตัวหนังสือ “Sri Lanka Charika Kavya : A Thai Niras by Khun Ballobh Kritayanavaj” ในโอกาสครบรอบ ๖๕ ปี การสถาปนาความสัมพันธ์ทางการทูตระหว่างไทยและศรีลังกา
วันที่ ๑๔ ธันวาคม ๒๕๖๓ เวลา ๑๕.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานงานเปิดตัวหนังสือ “Sri Lanka Charika Kavya : A Thai Niras by Khun Ballobh Kritayanavaj” ในโอกาสครบรอบ ๖๕ ปี การสถาปนาความสัมพันธ์ทางการทูตระหว่างไทยและศรีลังกา โดยมี นางสมันตา เค ชยสุริยะ (H.E. Mrs. Samantha K. Jayasuriya) เอกอัครราชทูตศรีลังกาประจำประเทศไทย ให้การต้อนรับ และมี นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม ผู้บริหารจุฬาลงกรณ์มหาวิทยาลัย ผู้แทนสถานเอกอัครราชทูตฯ พระภิกษุสงฆ์ พุทธศาสนิกชน แขกผู้มีเกียรติ และผู้แทนหน่วยงานที่เกี่ยวข้อง เข้าร่วมงาน ณ ห้อง ๑๐๕ อาคารมหาจุฬาลงกรณ์ จุฬาลงกรณ์มหาวิทยาลัย กรุงเทพฯ